Diari Oficial de la Generalitat Valenciana


Sumari del DOGV 7178, del 23-12-2013 (2013/12817)

Notificació de la resolució de data 15 de novembre de 2013, dictada pel director general de Transports i Logística, per a l'execució forçosa per mitjà d'execució subsidiària de la demolició de les vivendes adossades situades entre els carrers Bergantí, Torrassa i en projecte, Illa de Tabarca, terme municipal d'Alacant.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7178

Data del DOGV
:   23-12-2013

Secció del DOGV
:   V. ANUNCIS - C) ALTRES ASSUMPTES

Número del document
:   2013/12384


Organisme emissor
:   Conselleria d'Infraestructures, Territori i Medi Ambient

Tipus de document
:   Anunci

Notificació de la resolució de data 15 de novembre de 2013, dictada pel director general de Transports i Logística, per a l'execució forçosa per mitjà d'execució subsidiària de la demolició de les vivendes adossades situades entre els carrers Bergantí, Torrassa i en projecte, Illa de Tabarca, terme municipal d'Alacant. [2013/12433]  
Pel fet que ha resultat infructuós l'intent de notificació a Vicente Pastor Antón i Victòria Valero Machuca, i de conformitat amb el que disposa l'article 59.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE 285, 27.11.1992), segons la redacció donada per la Llei 4/1999, de 13 de gener, de modificació de la Llei 30/1992 (BOE 12, del 14.01.1999), es fa pública la notificació de la resolució de data 15 de novembre de 2013, dictada pel director general de Transports i Logística, per a l'execució forçosa per mitjà d'execució subsidiària de la demolició de les vivendes adossades situades entre els carrers Bergantí, Torrassa i en Projecte, Illa de Tabarca, terme municipal d'Alacant, resolució que, literalment, diu així:  
  
«Resolució  
Assumpte: execució forçosa per mitjà d'execució subsidiària de la demolició de les sis vivendes adossades situades entre els carrers Bergantí, Torrassa i en projecte, a l'Illa de Tabarca, terme municipal d'Alacant, en execució de la sentència de data 2 d'abril de 2003, dictada per la Secció Tercera de la Sala Contenciosa Administrativa del Tribunal Superior de Justícia de la Comunitat Valenciana, en el recurs número 1393/1999, confirmada per la Sentència de data 14 de gener de 2009, de la Secció Quinta de la Sala Contenciosa Administrativa del Tribunal Suprem (recurs de cassació núm. 9276/2004).  
Examinat l'expedient sobre l'assumpte de l'encapçalament, es dicta la resolució següent.  
1. Vist:  
Primer. Amb data 2 d'abril de 2003, la Secció Tercera de la Sala Contenciosa Administrativa del Tribunal Superior de Justícia de la Comunitat Valenciana (recurs núm. 1393/1999), estimant el recurs interposat per l'administració general de l'Estat, va dictar sentència anul·lativa de l'autorització sectorial costanera atorgada amb data 17 de juny de 1999 per la llavors denominada Direcció General d'Obres Públiques de la Conselleria d'Obres Públiques, Urbanisme i Transports de la Generalitat Valenciana per a la construcció de sis vivendes unifamiliars adossades a l'Illa de Tabarca, carrers Bergantí, Torrassa i En Projecte, Illa de Tabarca, terme municipal d'Alacant.  
Segon. La sentència esmentada, objecte de recurs de cassació, va ser confirmada pel Tribunal Suprem, Sala Contenciosa Administrativa, Secció Quinta, per mitjà de la sentència de data 14 de gener de 2009 (recurs núm. 9276/2004).  
Tercer. Amb data 27 de març de 2010, a instàncies de l'administració general de l'Estat, la Secció Tercera de la Sala Contenciosa Administrativa del Tribunal Superior de Justícia de la Comunitat Valenciana (execució definitiva 3/1393/1999), advertix la llavors denominada Conselleria d'Obres Públiques, Urbanisme i Transports de la imposició de multes coercitives i de la deducció de testimoni de particulars per responsabilitat penal, i això a causa de la inexecució fins a la data de la sentència anul·lativa dictada per este Tribunal i confirmada en cassació.  
  
Per al Tribunal Superior de Justícia de la Comunitat Valenciana, en resolució de 27 de setembre de 2010, dictada en les interlocutòries de referència, ?[?] la demolició de les vivendes unifamiliars que sol·licita l'advocat de l'Estat és conseqüència directa i necessària dels termes de la decisió que va anul·lar les resolucions recorregudes pel Ministeri de Medi Ambient [?]-  
Quart. D'acord amb el que s'ha dit anteriorment, la Direcció General de Ports, Aeroports i Costes va ordenar la demolició de les construccions mitjançant la resolució de 16 de novembre de 2010, degudament notificada, amb indicació expressa que en contra no es podia interposar cap recurs administratiu i que la resolució de les possibles incidències corresponia a la Sala Contenciosa Administrativa del Tribunal Superior de Justícia de la Comunitat Valenciana.  
Quint. Després d'haver dictat esta orde de demolició, dos dels afectats per esta (Pascual Orts Antón i García Peralta, SL) van interposar davant de l'òrgan jurisdiccional sengles incidents d'execució. Per mitjà d'actuacions de la Sala Contenciosa Administrativa del Tribunal Superior de Justícia de la Comunitat Valenciana, de dates 23 de desembre de 2011 i 14 de maig de 2012, estos incidents d'execució han sigut desestimats (el primer d'estos) o no admesos a tràmit (el segon).  
  
Sext. Amb data 11 de novembre de 2013, els servicis tècnics d'esta Direcció General emeten un informe pel qual es posa de manifest l'incompliment de la resolució de 16 de novembre de 2010 (degudament notificada) que va ordenar la demolició de les sis vivendes adossades de referència. Consta com a annex a l'informe tècnic el reportatge fotogràfic corresponent a l'estat de les edificacions amb data 7 de novembre de 2013.   
2. Atés:  
Primer. De conformitat amb el que disposen els articles 103 i següents de la Llei 29/1988, de 13 de juliol, Reguladora de la Jurisdicció Contenciosa Administrativa, les parts estan obligades a complir les sentències en la forma i en els terminis que s'hi consignen, i, una vegada fermes, l'òrgan que haja realitzat l'activitat objecte de recurs les ha de portar a efecte, i este ha de practicar el que exigisca el compliment de les declaracions contingudes en la decisió de la resolució.  
  
Segon. D'acord amb el que disposen els articles 95, 96 i 98 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en cas d'incompliment les administracions públiques podran procedir, amb advertència prèvia, a l'execució forçosa d'allò que s'ha ordenat, sent l'execució subsidiària a càrrec de l'obligat un dels mitjans previstos per esta llei.  
  
En virtut de tot el que s'ha expressat anteriorment, resolc:   
  
Primer. Disposar, en compliment de la sentència dictada per la Secció Tercera de la Sala Contenciosa Administrativa del Tribunal Superior de Justícia de la Comunitat Valenciana, amb data 2 d'abril de 2003 (recurs núm. 1393/1999), confirmada pel Tribunal Suprem, Sala Contenciosa Administrativa, Secció Quinta, per mitjà de la sentència de data 14 de gener de 2009 (recurs núm. 9276/2004), l'execució forçosa, per mitjà d'execució subsidiària a càrrec dels obligats, de la demolició de les vivendes adossades situades entre els carrers Bergantí, Torrassa i en projecte, Illa de Tabarca, terme municipal d'Alacant.  
  
  
Segon. Notificar als propietaris dels immobles que els treballs de demolició començaran el dia 13 de gener de 2014, a les 13.00 hores.  
  
  
Tercer. Advertir els propietaris que han de procedir a la retirada dels mobles i efectes existents en les construccions i parcel·les, amb l'advertència que si no els retiren abans de la data i hora de començament dels treballs de demolició assenyalats, estos es consideraran béns abandonats a tots els efectes legals.  
  
Quart. Sol·licitar l'autorització judicial per a l'entrada en les vivendes objecte de la demolició.  
  
Quint. Requerir a les empreses subministradores d'energia elèctrica, aigua, gas i telefonia, el tall dels subministraments a les edificacions de referència.  
  
Sext. Sol·licitar a la Subdelegació del Govern a Alacant l'auxili de la força pública per a poder fer efectiu el desallotjament (si és el cas) i la demolició de les edificacions.  
  
Sèptim. Donar compte als servicis tècnics de l'Ajuntament d'Alacant (Gerència d'Urbanisme) i a l'empresa contractista de les obres a fi que es tinguen previstos els elements personals i materials necessaris per a dur a terme el que s'ordena.  
  
Octau. Notificar esta resolució als interessats, al Ministeri d'Agricultura, Alimentació i Medi Ambient i a l'Ajuntament d'Alacant.»  
  
  
La qual cosa se li notifica, i se li fa saber que esta resolució, atés que correspon a l'execució material d'una sentència ferma, no és susceptible de recurs administratiu, i es fa constar que les incidències que puguen produir-se hauran de plantejar-se davant de la Secció Tercera de la Sala Contenciosa Administrativa del Tribunal Superior de Justícia de la Comunitat Valenciana, en actuacions amb la referència Execució definitiva 3/1393/1999.  
  
València, 18 de desembre de 2013.- El cap del Servici d'Aeroports i Costes: José María Torner Borda.